Es celebrarà del 8 al 18 d'octubre
Entre el 8 i el 18 d'octubre, el Sitges Festival de Cinema Fantàstic de Catalunya, que compta ambel suport de l'ICEC, desplegarà el millor cinema de gènere del moment en una 53a edició adaptada a les noves circumstàncies però sense perdre el múscul programador atrevit, sorprenent i representatiu que caracteritza el Festival.
A més d'una Secció Oficial que contempla les últimes tendències del fantàstic, aquest 2020 arriba farcit d'arriscades propostes dirigides per realitzadores, cinema estatal d'alt nivell i l'any que serà recordat per la quantitat i qualitat d'òperes primes a competició.
Una programació innovadora que aposta pels nous talents del fantàstic amb les revisions i homenatges de films que han definit la història més recent del gènere marcaran una edició híbrida, presencial i virtual, amb la projecció de més de 250 treballs a les sales presencials i 155 a la sala virtual, entre pel·lícules, curtmetratges i documentals, al llarg d'onze dies plens de cinema i entreteniment.
Del 8 al 18 d'octubre, Sitges serà el punt de trobada dels amants del gènere, amb una edició híbrida que combinarà les projeccions en sala i en línia, gràcies a la plataforma de continguts online Shift7.
Com és habitual en totes les seves edicions, Sitges IFFC ha triat un tema entorn al qual orbiten els continguts artístics del certamen.
El leitmotiv del 2020 és la primera gran pel·lícula de gènere fantàstic de la història del cinema, Das Cabinet Des Dr.
Caligari ( El gabinete del doctor Caligari ) que celebra 100 anys d'existència i Sitges 2020 l'adopta com a motiu per al seu cartell.
Aquest film de Robert Wiene, estrenat al 1920 va impactar al públic de fa un segle Sitges 2020 adopta aquest esperit i el trasllada al temps actual, amb una programació que busca captar les últimes tendències del fantàstic i il·lusionar els fans.
Aquest film inspirarà la retrospectiva Sombras de Caligari, formada per grans clàssics com The Trial ( El proceso ), d'Orson Welles, entre altres.
Aquesta retrospectiva anirà acompanyada d'un llibre, editat per Hermenaute, sobre la influència de Caligari en el fantàstic.
David Lynch rebrà el Gran Premi Honorífic del Festival de Sitges, un lliurament que es realitzarà de manera virtual a causa de les circumstàncies actuals.
El cineasta nord-americà encarna la figura d'artista total, amb múltiples facetes dins el món cinematogràfic (director, guionista, productor o actor) i en altres arts com la pintura, la música, el disseny o la publicitat.
L'obra de David Lynch s'expressa per si mateixa i és àmpliament coneguda per qualsevol cinèfil.
Des d'Eraserhead (1977) fins a Twin Peaks: The Return (2017), The Elephant Man (1980), clausurarà Sitges 2020 celebrant el 40è aniversari amb la seva remasterització en 4K.
Bruce Lee rebrà també el seu homenatge amb Be Water, el documental de Bao Nguyen que, a partir de material inèdit, retrata el llegendari actor i mestre d'arts marcials, de vida fugaç però intensa.
El Premi Nosferatu d'enguany serà per l'actor Manuel de Blas, cara visible en el fantàstic estatal des de la dècada dels seixanta i encara actiu.
La secció Seven Chances projectarà Manos Torpes en el seu honor.
Aquesta cinta recordarà també a l'especialista en spaghetti western Rafael Romero Marchent, mort el febrer passat.
Tampoc faltaran en la programació tributs al 40è aniversari dels clàssics Flash Gordon i El imperio contraataca.
Sitges inclou aquest any les sèries en les seves seccions, així l'esperada 30 monedas, d'Álex de la Iglesia per a HBO Europe es podrà gaudir en una projecció especial dins la Secció Oficial del festival.
A banda de recollir estrenes mundials, el festival aposta pels nous realitzadors.
Quentin Tarantino va presentar a Sitges el seu debut, Reservoir Dogs, l'any 1992, quan era un desconegut per al públic.
En el terreny català, El orfanato, l'òpera prima d'un jove J.A. Bayona, va ser escollida per a inaugurar l'edició de 2007 amb gran èxit.
Més recentment, Robert Eggers va iniciar la seva fulgurant trajectòria a Sitges 2015 amb The Witch i en l'edició passada la catalana El hoyo, debut de Galder Gaztelu-Urrutia ha esdevingut després un autèntic èxit a nivell mundial.
En la present edició, títols com Relic, Mosquito State o Le dernier voyage de Paul W.R., entre molts altres, suposen el debut en el llargmetratge dels seus autors i es podran descobrir durant el festival.
Enguany seran 9 les produccions catalanes que els espectadors/es podran veure en el festival.
Oficial Fantàstic a competició.
Oficial Fantàstic - Sessions especials
Oficial Fantàstic a Competició Curts
Enguany, l'espai d'indústria Sitges Film Hub impulsat pel Festival de Sitges i Catalan Films & TV es reconverteix en la plataforma online Sitges Industry Hub - Catalan Films & TV Online que que acollirà les activitats d'indústria que adopten un format híbrid i que combinaran activitats online i presencials.
La plataforma és una eina que connectarà als professionals acreditats i donarà accès al seus perfils, permetrà organitzar reunions one-to one, gaudir de les taules rodones i masterclass i promocionar els projectes seleccionats de les diferents seccions d'indústria del festival.
L'accés a Sitges Industry Hub Catalan Films & TV Online està dirigit únicament als professionals que treballen activament en la indústria audiovisual: productors, distribuïdors, directors de cinema, festivals de cinema i representants d'institucions, inversors, compradors, agents comercials i altres perfils del sector audiovisual.
Per sisè any consecutiu, el Festival i la plataforma Filmarket Hub s'uneixen per organitzar el Sitges Pitchbox, un esdeveniment internacional de pitching enfocat a projectes de gènere en desenvolupament.
L'edició de l'any 2020 es realitzarà en format virtual i, com a novetat, inclourà també una sessió de pitch per a sèries de televisió europees.
Per primera vegada estarà dirigida tant a llargmetratges internacionals com a sèries europees de gènere.
Per la seva banda la Catalunya Film comission ha organitzat per aquesta edició dues activitats:
Concurs de localitzacions: que vol per posar en valor tot el territori com a espai de rodatge.
Al Festival de Sitges s'estrenen quatre pel·lícules rodades a Catalunya.
Els participants han d'encertar quina és la pel·lícula que s'ha rodat en cadascuna de les localitzacions senyalades en el mapa de Catalunya que trobaran a la pàgina web del concurs.
Se sortejarà un pack d'entrades dobles per als passis d'aquestes pel·lícules al Festival i accés a visionats online de dos dels títols.
Taula rodona: producció vitual vs producció física: la producció virtual és ja una realitat.
Des de fa uns anys és possible reproduir en estudi els exteriors que fins fa poc eren imprescindibles per donar veracitat a les històries.
En aquesta taula es parlarà de com pot afectar a l'ecosistema audiovisual la irrupció d'aquesta nova forma de produir, tant des del punt de vista del llenguatge cinematogràfic, com pel que fa a les formes de producció, la necessitat de formació, l'impacte econòmic i la "intensitat d'ús" dels territoris.